
Text rozhodnutia
Súd: Krajský súd Košice Spisová značka: 8Sd/41/2015 Identifikačné číslo súdneho spisu: 7015200824 Dátum vydania rozhodnutia: 19. 01. 2016 Meno a priezvisko sudcu, VSÚ: JUDr. Marek Kotora ECLI: ECLI:SK:KSKE:2016:7015200824.2
Uznesenie Krajský súd v Košiciach, v právnej veci navrhovateľa: U. P., nar. XX.XX.XXXX, bytom X. G. XXX, proti odporkyni: Sociálna poisťovňa, ústredie, Ul. 29. augusta č. 8, Bratislava, v konaní o invalidnom dôchodku, takto
r o z h o d o l :
I./ Konanie vo veci z a s t a v u j e.
II./ Účastníkom konania náhradu trov konania n e p r i z n á v a.
o d ô v o d n e n i e :
Návrhom/opravným prostriedkom zo dňa 05.06.2015 sa navrhovateľ domáhal preskúmania rozhodnutia odporkyne č. XXX XXX XXXX X zo dňa 15.05.2015, ktorým odporkyňa podľa § 70 zákona č. 461/2003 Z.z. o sociálnom poistení (ďalej len „zákon o sociálnom poistení“) zamietla jeho žiadosť o invalidný dôchodok. V opravnom prostriedku uviedol, že žiada, aby bol zmenený dátum priznania invalidity z 01.08.2004 na 01.07.2011.
Z Lekárskej správy zo dňa 07.07.2015 (č.l. 8-9 spisu) vypracovanej MUDr. G. X. súd z výroku posudku zistil, že miera poklesu schopnosti vykonávať zárobkovú činnosť u navrhovateľa bola určená na 60% s tým, že ako deň dátumu vzniku invalidity bol určený deň 01.07.2011.
Odporkyňa vo svojom vyjadrení zo dňa 01.12.2015 (č.l. 26 spisu) uviedla, že na základe dodatočného zaplatenia poistného na dôchodkové poistenie bol opätovne posúdený nárok navrhovateľa na invalidný dôchodok, pričom v zmysle § 112 ods. 1 zákona o sociálnom poistení rozhodnutím č. XXX XXX XXXX X zo dňa 14.10.2015 (č.l. 29 spisu) zrušila napadnuté rozhodnutie č. XXX XXX XXXX X zo dňa 15.05.2015. Rozhodnutím č. XXX XXX XXXX X zo dňa 08.10.2015 (č.l. 27 spisu) podľa § 70 ods. 1, § 82 a § 114 ods. 1 zákona o sociálnom poistení priznala navrhovateľovi invalidný dôchodok v sume 120,60 EUR mesačne od 14.04.2012 a zároveň v zmysle § 82 a § 293ce zákona o sociálnom poistení a § 1 Opatrenia Ministerstva práce, sociálnych vecí a rodiny SR (č. 329/2012 Z.z., č. 329/2013 Z.z. a č. 295/2014 Z.z.) ustálila výšku invalidného dôchodku po zvýšení na sumu 133,70 EUR mesačne. V odôvodnení rozhodnutia uviedla, že podkladom pre vydanie daného rozhodnutia bola Lekárska správa - odborný posudok o invalidite zo dňa 07.07.2015, pričom splnenie podmienok vzniku nároku na invalidný dôchodok bolo posudzované pred vznikom invalidity, t.j. 01.07.2015.
V danej veci ide o konanie podľa tretej hlavy piatej časti zákona č. 99/1963 Zb. Občiansky súdny poriadok (ďalej len „O.s.p.“) - (§ 250l a nasl. O.s.p. - Rozhodovanie o opravných prostriedkoch proti rozhodnutiam správnych orgánov).
V zmysle ustanovenia § 250l ods. 2 O.s.p., pokiaľ v tretej hlave piatej časti O.s.p. nie je ustanovené inak, použijú sa pre konanie o opravných prostriedkoch proti rozhodnutiam správnych orgánov primerane ustanovenia druhej hlavy piatej časti O.s.p. s výnimkou § 250a O.s.p..
Podľa ustanovenia § 250o O.s.p. ak správny orgán, ktorého rozhodnutie súd preskúmava vydá nové rozhodnutie, ktorým návrhu celkom vyhovie, súd uznesením konanie zastaví.
V súlade s vyššie citovanými právnymi ustanoveniami a vzhľadom k tomu, že po vydaní napadnutého rozhodnutia došlo zo strany odporkyne k vydaniu nového rozhodnutia, ktorým návrhu celkom vyhovela, keďže priznala navrhovateľovi invalidný dôchodok, súd konanie zastavil.
Rozhodnutie o trovách konania sa opiera o ustanovenie § 146 ods. 1 písm. c) O.s.p. použitého v spojení s ustanovením § 246c ods. 1 prvá veta O.s.p., v zmysle ktorého žiaden z účastníkov nemá právo na náhradu trov konania podľa jeho výsledku, ak konanie bolo zastavené.
Poučenie:
Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach.
V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu odvolanie smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

